छोटा राजन ने ली जे डे की हत्या की जिम्मेदारी  
छोटा राजन ने एनडीटीवी इंडिया को फोन कर इस बात की जिम्मेदारी ली है कि मुंबई में मिड डे के वरिष्ठ पत्रकार जे डे की हत्या उसने ही कराई है।
अंडरवर्ल्ड माफिया डॉन छोटा राजन ने एनडीटीवी इंडिया को शुक्रवार रात फोन कर इस बात की जिम्मेदारी ली है कि मुंबई में मिड डे के वरिष्ठ पत्रकार जे डे की हत्या उसने ही कराई है।  छोटा राजन ने एनडीटीवी इंडिया के संवाददाता सुनील सिंह को कल रात करीब नौ बजे फोन कर दावा किया कि जे डे उसके लिए खतरा बन गए थे और उसकी छवि खराब कर रहे थे।  छोटा राजन ने यह भी कहा कि जे डे उसे कमजोर बता रहे थे और मुलाकात के लिए फिलीपींस बुलाया था। छोटा राजन ने अपनी कॉल के दौरान बताया कि उसे जे डे की हत्या कराने को लेकर कोई पछतावा नहीं है, वह अपनी हदें पार कर चुके थे।